Atvinnutekjur í sjávarútvegi í takt við umsvif Störfum í fiskvinnslu fækkaði um 3% milli áranna 2017 og 2018 , en atvinnutekjur í vinnslu hækkuðu um 3% á sama tíma.mbl.is / Golli Heildaratvinnutekjur í sjávarútvegi á Íslandi jukust um tæp 6% að raunvirði árið 2018 borið saman við 2017 . Þar af jukust atvinnutekjur í fiskveiðum um tæp 8% en í fiskvinnslu um 3% , að því er fram kemur í greiningu Samtaka fyrirtækja í sjávarútvegi ( SFS ) . Heildaratvinnutekjur á Íslandi námu 1.316 milljörðum króna á árinu 2018 . „ Það er aukning upp á rúm 5% að raunvirði frá árinu 2017 sem rímar vel við umsvifin í hagkerfinu á sama tíma . “ Í greiningunni segir að minni aukning í fiskvinnslu kunni að skýrast af fækkun starfsmanna í greininni , en þeim fækkaði um 3% milli áranna 2017 og 2018 . Á sama tíma fjölgaði starfsmönnum í veiðum um 2% . Ef tekin eru út áhrif breytinga í starfsmannafjölda kemur í ljós að atvinnutekjur hækkuðu meira í vinnslu en í veiðum , eða um tæp 7% á móti tæpum 6% . „ Aukninguna í atvinnutekjum í sjávarútvegi má meðal annars rekja til sjómannaverkfallsins í ársbyrjun 2017 , sem setti sitt mark á rekstur fyrirtækjanna og þar með atvinnutekjur í greininni , “ segir í greiningu SFS . Þá jukust atvinnutekjur af fiskeldi um rúm 7% að raunvirði milli ára sem var lítillega umfram fjölgun starfsmanna í greininni á sama tíma .